CELEX: 62020TN0140
Language: hr
Date: 2020-02-26 00:00:00
Title: Predmet T-140/20: Tužba podnesena 26. veljače 2020. – Applia protiv Komisije

11.5.2020   
            
            
               HR
            
            
               Službeni list Europske unije
            
            
               C 161/50
            
         
      Tužba podnesena 26. veljače 2020. – Applia protiv Komisije
      (Predmet T-140/20)
      (2020/C 161/63)
      Jezik postupka: engleski
      
         Stranke
      
      
         Tužitelj: Applia – Home Appliance Europe (Woluwe-Saint-Lambert, Belgija) (zastupnici: Y. Desmedt, L. Salernitano i K. Olsthoorn, odvjetnici)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi sljedeće dijelove pobijanog akta: i. članak 1. stavak 42. Priloga I. u kojem se iznosi definicija „deklarirane vrijednosti”, ii. stavak 2. podstavak 2. točku (a) Priloga IX. u dijelu u kojem se navodi da „deklarirane vrijednosti” odgovaraju „vrijednostima navedenima u tehničkoj dokumentaciji”; i iii. stavak 2. podstavak 2. točku (b) Priloga IX.;
               
            
                  —
               
               
                  poništi tablicu 9. Priloga IX. u kojoj se navode „Dopuštena odstupanja pri provjeri” u dijelu u kojem sadržava parametre koji su uključeni u Prilog VI. i nisu navedeni u Prilogu V., odnosno „Ukupna učinkovitost napajanja iz električne mreže ηTM”, „Faktor održavanja svjetlosnog toka (za FL i HID)”, „Faktor preživljavanja (za FL i HID)” i „Čistoća pobuđivanja”;
               
            
                  —
               
               
                  naloži Komisiji snošenje troškova postupka.
               
            
         Tužbeni razlozi i glavni argumenti
      
      Svojom tužbom tužitelj traži poništenje Delegirane uredbe Komisije (EU) 2019/2015 (1).
      U prilog osnovanosti tužbe tužitelj ističe dva tužbena razloga.
      
                  1.
               
               
                  Prvi tužbeni razlog, kojim se tvrdi da osporeni akt krši članke 3., 12. i 16. Okvirne uredbe (2), te da je Komisija djelovala ultra vires uvođenjem nedosljednih zahtjeva u pogledu tehničke dokumentacije koju dobavljači trebaju unijeti u bazu podataka i u pogledu postupka provjere koji su tijela za nadzor tržišta ovlaštena provesti.
               
            
                  2.
               
               
                  Drugi tužbeni razlog, koji se temelji na tome da osporeni akt krši načelo pravne sigurnosti i jednakog postupanja jer ne uspostavlja jasan i nedvosmislen regulatorni okvir zbog čega dobavljači ne mogu odrediti svoje dužnosti u odnosu na podatke koje trebaju dostaviti u tehničkoj dokumentaciji; te primjenjiv postupak provjere za procjenu točnosti podataka.
               
            
         (1)  Delegirana uredba Komisije (EU) 2019/2015 оd 11. ožujka 2019. o dopuni Uredbe (EU) 2017/1369 Europskog parlamenta i Vijeća u pogledu označivanja energetske učinkovitosti izvora svjetlosti te o stavljanju izvan snage Delegirane uredbe Komisije (EU) br. 874/2012 (SL 2019., L 315, str. 68.)
      
         (2)  Uredba (EU) 2017/1369 Europskog parlamenta i Vijeća od 4. srpnja 2017. o utvrđivanju okvira za označivanje energetske učinkovitosti i o stavljanju izvan snage Direktive 2010/30/EU (SL 2017., L 198, str. 1.)